ഫവാസിന് സേവനം തന്നെയാണ് ജീവിതം മങ്കട: മങ്കട പഞ്ചായത്തിലെ ജീവകാരുണ്യ പ്രവര്ത്തനങ്ങളിലും സമൂഹ്യ സേവന രംഗത്തുംസജീവ സാന്നിധ്യം കൊണ്ട് ശ്രദ്ധേയനാവുകയാണ് മങ്കട ചേരിയം സ്വദേശി ഫവാസ് കുന്നത്ത് എന്ന യുവാവ്. ട്രോമ കെയര്, പോലീസ് വളണ്ടിയര് , പഞ്ചായത്ത് ആര്.ആര്.ടി, പെരിന്തല്മണ്ണ ഫയര് സേ്റ്റഷനില് സിവില് ഡിഫന്സ് വളണ്ടിയര് തുടങ്ങി വിവിധ സന്നദ്ധ സേവന സംഘങ്ങളിലെല്ലാം ഫവാസ് സജീവമാണ്. കോവിഡ് പോസിറ്റീവ് രോഗികള്ക്കുള്ള മരുന്ന് എത്തിക്കല്, പോസിറ്റീവായി മരണപെട്ടവരുടെ മയ്യിത്ത്കുളിപ്പിക്കല്, കബറടക്കം, ഫോഗിംഗ് തുടങ്ങി ജനസേവനത്തിന്റെയും ജീവകാരുണ്യത്തിന്റെയും പ്രവര്ത്തന മേഖലകളിലെല്ലാം ഫവാസിനെ കാണാം. രക്തദാന ഗ്രൂപ്പായ ബി.ഡി.കെ യില് അംഗമാണ്. ഇതു മുഖേന നിരവധി പേര്ക്ക് രക്തം നല്കാനും ആവശ്യക്കാര്ക്ക് രക്തം എത്തിച്ചു കൊടുക്കാനും സാധിച്ചിട്ടുണ്ട്. ബിരുദധാരിയായ ഫവാസ് വിശ്രമമില്ലാത്ത സേവന പ്രവര്ത്തനങ്ങള്ക്കിടയിലാണ് ഉപജീവനത്തിനുള്ള ജോലികള് ചെയ്യുന്നത്. ജോലിക്കിടയിലും ജോലി കഴിഞ്ഞുള്ള സമയങ്ങളിലും രാപകലില്ലാതെ സജീവമായി ഫവാസ് സേവന രംഗത്തുണ്ട്. വെല്ഡിംഗ്, പ്ലബിങ്, ഇലക്ര്ടിക്കല് വര്ക്ക് തുടങ്ങി എല്ലാ ജോലിയും ഫവാസിന് വശമുണ്ട്. കഴിഞ്ഞ രണ്ടു വര്ഷമായി സജീവമായി പൊതു രംഗത്ത് അര്പ്പിച്ചു കൊണ്ടിരിക്കുന്ന സേവനങ്ങള് പരിഗണിച്ച് ഒട്ടേറെ ആദരങ്ങളും ഫവാസിന് ലഭിച്ചിട്ടുണ്ട്. ട്രാഫിക് സേവനത്തിന് മങ്കട പോലീസിന്റെ ആദരം, ജില്ലാ പോലീസ് സൂപ്രണ്ടില് നിന്നുള്ള ആദരം, മങ്കട ഗ്രാമപഞ്ചായത്ത ്ആദരം, ഗോള്ഡ് സ്റ്റാര് ക്ലബ്ബ്, വെല്ഫെയര് പാര്ട്ടി, മുസ്ലിം ലീഗ് തുടങ്ങിയ സംഘടനകളും ഫവാസിനെ ആദരിച്ചിട്ടുണ്ട്. ചേരിയം ഗോള്ഡ്സ്റ്റാര് ക്ലബ് സെക്രട്ടറി, മങ്കട ട്രോമ കെയര് ജോയിന്റ് സെക്രട്ടറി എന്നീ സ്ഥാനങ്ങള് വഹിക്കുന്നു.കുന്നത്ത് മുഹമ്മദ് ഹനീഫ, ആരിഫ ബീഗം ദമ്ബതികളുടെ മൂത്തമകനാണ് ഫവാസ് . ഭാര്യ: ബാസിമ പര്വീന്. മകള്: ദുആ മെഹര്.